# Alex Manninger

Alex Manninger|  |
| Lični podaci |
| Puno ime | Alexander Manninger |
| Datum rođenja | 4. lipnja 1977. |
| Mjesto rođenja |  Salzburg, Austrija |
| Datum smrti | 16. travnja 2026. (dob: 48) |
| Mjesto smrti |  Nußdorf am Haunsberg, Austrija |
| Visina | 1.89 m |
| Pozicija | golman |
| Omladinski pogoni |
|  |
| 1984 – 1995 |  SV Salzburg |
|  |
| Profesionalni klubovi\* |
|

|  |  |  |
| --- | --- | --- |
| **Godine** | **Klub** | **Uta. (gol.)** |
| 1995 – 1996 |  SV Salzburg | 1 (0) |
| 1995 | →  Vorwärts Steyr | 5 (0) |
| 1996 – 1997 |  Grazer AK | 23 (0) |
| 1997 – 2002 |  Arsenal | 39 (0) |
| 2001 – 2002 | →  Fiorentina | 24 (0) |
| 2002 |  Espanyol | 0 (0) |
| 2003 |  Torino | 3 (0) |
| 2003 – 2005 |  Bologna | 0 (0) |
| 2004 – 2005 | →  Siena | 19 (0) |
| 2005 – 2006 |  Red Bull Salzburg | 16 (0) |
| 2006 – 2008 |  Siena | 64 (0) |
| 2008 |  Red Bull Salzburg | 0 (0) |
| 2008 |  Udinese | 0 (0) |
| 2008 – 2012 |  Juventus | 27 (0) |
| 2012 – 2016 |  FC Augsburg | 36 (0) |
| 2016 – 2017 |  Liverpool | 0 (0) |
| **Nacionalna reprezentacija\*\ |
| **Godine** | **Reprezentacija** | **Uta. (gol.)** |
| 1999 – 2009 |  Austrija | 33 (0) |

 |
| \* Nastupi i golovi u profesionalnim klubovima koji se računaju samo za službene utakmice i tačni su do 16.4.2026.  |

**Alexander Manninger**, poznatiji kao **Alex Manninger** (Salzburg, 4. lipnja 1977. – Nußdorf am Haunsberg, 16. travnja 2026.), austrijski nogometni golman. Karijeru je počeo u lokalnom SV Salzburgu, a kasnije je igrao u nizu poznatih europskih klubova kao što su Arsenal, Fiorentina, Espanyol, Udinese i Juventus. Igrao je i za reprezentaciju Austrije, za koju je nastupio 33 puta, uključujući i na UEFA Euru 2008. godine.

## Karijera

### Klupska karijera

Profesionalnu karijeru započeo je 1995. godine u SV Salzburgu, gdje je od 1984. godine igrao kao junior. U prvoj je sezoni ostvario samo jedan nastup za prvu momčad te je poslan na posudbu u Vorwärts Steyr, gdje je protiv Grazera odigrao svoju prvu utakmicu na najvišoj razini. Upravo će ga Grazer AK kupiti 1996. godine, a debi je imao protiv Intera u Kupu UEFA jer prvi golman nije bio spreman nastupiti u toj utakmici. Nakon samo jedne sezone senzacionalno je potpisao za londonski Arsenal, gdje je doveden kao zamjena iskusnom dugogodišnjem golmanu Davidu Seamanu.

Iako je bio Seamanova zamjena kroz pet sezona, Manninger je imao vrlo uspješan boravak u Londonu. Tijekom sezone 1997./1998. mijenjao je Seamana dok je ovaj bio ozlijeđen te je uspio skupiti šest utakmica za redom bez primljenog gola u Premier ligi, izjednačivši klupski rekord. U ožujku 1998. godine proglašen je igračem mjeseca Premier lige. No, po Seamanovom povratku opet je vraćen na klupu; iako je do kraja sezone skupio tek sedam nastupa (a 10 ih je potrebno za medalju), dobio je medalju za prvaka kada je Arsenal te sezone osvojio ligu jer je procijenjeno da je njegov doprinos Arsenalovom pohodu na titulu bio dovoljno značajan. Istaknuo se i u FA kupu, gdje je u četvrtfinalu protiv West Ham Uniteda obranio penal Ejalu Berkovicu, odvevši tako Arsenal u polufinale; u finalu, gdje je Arsenal pobijedio, bio je na klupi. Kada je Arsenal 2001. godine kupio Richarda Wrighta, Manninger je postao treći golman te je otišao u Fiorentinu na posudbu, a 2002. godine prodan je Espanyolu. Španjolski je klub napustio nakon samo dva mjeseca bez ijednog nastupa za prvu momčad, tvrdeći da je klub prekršio dogovorene stavke ugovora.

Ostatak sezone proveo je u Torinu te je do 2012. godine, uz izuzetak dva kraća boravka u Red Bull Salzburgu, igrao u različitim talijanskim klubovima. Najduže se zadržao u Juventusu, gdje je igrao četiri sezone i skupio 27 nastupa uz jedan naslov prvaka Italije. Od 2012. do 2016. igrao je za FC Augsburg, a 2016. godine potpisao je kratkoročni ugovor s Liverpoolom, međutim nije upisao nijedan nastup za engleski klub. Umirovio se 2017. godine nakon isteka ugovora.

### Reprezentativna karijera

Za reprezentaciju Austrije debitirao je u kolovozu 1999. godine u prijateljskoj utakmici protiv Švedske. Bio je dio momčadi na UEFA Euru 2008. godine, ali nije odigrao nijednu utakmicu. Umirovio se 5. kolovoza 2009. godine nakon deset godina u reprezentaciji i 33 odigrane utakmice.

## Privatni život i smrt

Prije nego što je započeo profesionalnu nogometnu karijeru, Manninger je radio kao tesar. Nakon umirovljenja posvetio se izradi namještaja i nekretninama. Poginuo je 16. travnja 2026. godine u prometnoj nesreći, kada je putnički vlak udario u njegov automobil na nezaštićenom pružnom prijelazu u Nußdorfu am Haunsbergu nedaleko od Salzburga.

## Reference

## Vanjske veze

* Alex Manninger na sajtu Soccerbase  (`en`)
* Alex Manninger na sajtu *National-Football-Teams.com* (`en`) (`de`)
* Alex Manninger – FIFA competition record